CELEX: 32015R0562
Language: sk
Date: 2015-04-08 00:00:00
Title: Nariadenie Komisie (EÚ) 2015/562 z  8. apríla 2015 , ktorým sa mení nariadenie Komisie (EÚ) č. 347/2012, ktorým sa vykonáva nariadenie Európskeho parlamentu a Rady (ES) č. 661/2009 s ohľadom na požiadavky typového schvaľovania určitých kategórií motorových vozidiel týkajúce sa systémov zdokonaleného núdzového brzdenia (AEBS)

9.4.2015   
            
            
               SK
            
            
               Úradný vestník Európskej únie
            
            
               L 93/35
            
         NARIADENIE KOMISIE (EÚ) 2015/562
   z 8. apríla 2015,
   ktorým sa mení nariadenie Komisie (EÚ) č. 347/2012, ktorým sa vykonáva nariadenie Európskeho parlamentu a Rady (ES) č. 661/2009 s ohľadom na požiadavky typového schvaľovania určitých kategórií motorových vozidiel týkajúce sa systémov zdokonaleného núdzového brzdenia (AEBS)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (1), a najmä na jeho článok 14 ods. 1 písm. a),
   keďže:
   
               (1)
            
            
               Nariadenie (ES) č. 661/2009 je samostatným nariadením na účely postupu typového schvaľovania ustanoveného v smernici Európskeho parlamentu a Rady 2007/46/ES (2).
            
         
               (2)
            
            
               Nariadenie (ES) č. 661/2009 stanovuje základné požiadavky na typové schvaľovanie motorových vozidiel kategórie M2, M3, N2 a N3 týkajúce sa montáže systémov zdokonaleného núdzového brzdenia (AEBS). Je nevyhnutné stanoviť osobitné postupy, skúšky a požiadavky na takéto typové schvaľovanie.
            
         
               (3)
            
            
               Nariadenie (ES) č. 661/2009 stanovuje všeobecnú povinnosť pre vozidlá kategórie M2, M3, N2 a N3, ktoré musia byť vybavené systémom zdokonaleného núdzového brzdenia.
            
         
               (4)
            
            
               Nariadenie Komisie (EÚ) č. 347/2012 (3) stanovuje osobitné postupy, skúšky a požiadavky na typové schvaľovanie motorových vozidiel so systémom zdokonaleného núdzového brzdenia (AEBS), a zabezpečuje vykonávanie týchto požiadaviek v dvoch etapách. V rámci prvej etapy sa na niektoré nové typy vozidiel od 1. novembra 2013 vzťahuje úroveň schvaľovania 1. V rámci druhej etapy by sa pre tieto typy vozidiel, ako aj pre niektoré iné typy vozidiel, na ktoré sa nevzťahovala úroveň schvaľovania 1, požadovalo aby získali úroveň schvaľovania 2, ktorá zahŕňa dodržiavanie ďalších a rozsiahlejších požiadaviek. Nariadenie (EÚ) č. 347/2012 okrem toho stanovuje, že úroveň schvaľovania 2 by sa mala uplatňovať od 1. novembra 2016 na nové typy vozidiel.
            
         
               (5)
            
            
               Bol stanovený časový rámec na zavedenie úrovne schvaľovania 2, aby sa zabezpečil dostatočný čas na získanie ďalších skúseností so systémami AEBS a umožnil ďalší technický vývoj v tejto oblasti. Okrem toho bol časový rámec určený na to, aby umožnil Komisii zohľadniť medzinárodne harmonizované požiadavky na výkon a skúšanie, ktoré mala prijať Európska hospodárska komisia OSN (EHK OSN) v súvislosti s typmi vozidiel kategórií, na ktoré sa vzťahuje predpis EHK OSN č. 131, ktorý sa týka systému zdokonaleného núdzového brzdenia (AEBS).
            
         
               (6)
            
            
               Preto sa predpokladalo, že Komisia najneskôr dva roky pred dátumom zavedenia úrovne schvaľovania 2 prijme skúšobné kritériá pre výstražné systémy a aktiváciu brzdových systémov pre všetky typy vozidiel kategórie M2 a N2 s celkovou maximálnou hmotnosťou 8 ton, s prihliadnutím na ďalší vývoj v tejto problematike na úrovni EHK OSN.
            
         
               (7)
            
            
               EHK OSN stanovila cieľovú hodnotu rýchlosti pre situáciu s pohybujúcim sa cieľom na úrovni schvaľovania 2 pre skúšanie typov vozidiel kategórie M2 a kategórie N2 s maximálnou hmotnosťou 8 ton. Cieľové hodnoty rýchlosti sa stanovili konzervatívne, s cieľom umožniť ďalšie získavanie skúseností so systémom zdokonaleného núdzového brzdenia (AEBS) a umožniť ďalší technický vývoj v tejto oblasti pre typy vozidiel, ktorých sa to týka.
            
         
               (8)
            
            
               Opatrenia stanovené v tomto nariadení sú v súlade so stanoviskom Technického výboru – motorové vozidlá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 347/2012 sa týmto mení v súlade s prílohou k tomuto nariadeniu.
   Článok 2
   Toto nariadenie nadobudne účinnosť dvadsiatym dňom po jeho uverejnení v Úradnom vestníku Európskej Únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 200, 31.7.2009, s. 1.
   
      (2)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (Ú. v. EÚ L 263, 9.10.2007, s. 1).
   
      (3)  Nariadenie Komisie (EÚ) č. 347/2012 zo 16. apríla 2012, ktorým sa vykonáva nariadenie Európskeho parlamentu a Rady (ES) č. 661/2009 s ohľadom na požiadavky typového schvaľovania určitých kategórií motorových vozidiel týkajúce sa systémov zdokonaleného núdzového brzdenia (Ú. v. EÚ L 109, 21.4.2012, s. 1).
   
      PRÍLOHA
      Príloha II k nariadeniu (EÚ) č. 347/2012 sa mení takto:
      
                  1.
               
               
                  Bod 2.4.2.1 sa nahrádza takto:
                  
                              „2.4.2.1.
                           
                           
                              
                                          a)
                                       
                                       
                                          Pre úroveň schvaľovania 1: aspoň jeden spôsob vibračnej alebo akustickej výstrahy sa musí prejaviť do časového intervalu uvedeného v stĺpci B tabuľky v doplnku 1.
                                       
                                    
                                          b)
                                       
                                       
                                          Pre úroveň schvaľovania 2: aspoň jeden spôsob výstrahy sa musí prejaviť do časového intervalu uvedeného v stĺpci B tabuľky v doplnku 2, takto:
                                          
                                                      —
                                                   
                                                   
                                                      v prípade vozidiel uvedených v prvom riadku tabuľky v doplnku 2: výstraha musí byť vibračná alebo akustická a
                                                   
                                                
                                                      —
                                                   
                                                   
                                                      v prípade vozidiel uvedených v druhom riadku tabuľky v doplnku 2: výstraha musí byť vibračná, akustická alebo optická.“
                                                   
                                                
                                    
                        
            
                  2.
               
               
                  Bod 2.4.2.2 sa nahrádza takto:
                  
                              „2.4.2.2.
                           
                           
                              Aspoň dva spôsoby výstrahy sa musia prejaviť do časového intervalu uvedeného v:
                              
                                           
                                       
                                       
                                          Pre úroveň schvaľovania 1: v stĺpci C tabuľky v doplnku 1.
                                       
                                    
                                           
                                       
                                       
                                          Pre úroveň schvaľovania 2: v stĺpci C tabuľky v doplnku 2.“
                                       
                                    
                        
            
                  3.
               
               
                  Posledná veta v bodoch 2.5.2.1 a 2.5.2.2 sa vypúšťa.
               
            
                  4.
               
               
                  Doplnok 2 sa nahrádza takto:
                  
                     „Doplnok 2
                     
                        Úroveň schvaľovania 2: požiadavky na skúšanie výstražných systémov a aktivácie – hodnoty splnenia/nesplnenia
                     
                     
                                 Riadok
                              
                              
                                 A
                              
                              
                                 B
                              
                              
                                 C
                              
                              
                                 D
                              
                              
                                 E
                              
                              
                                 F
                              
                              
                                 G
                              
                              
                                 H
                              
                           
                                 0
                              
                              
                                 Kategória vozidla
                              
                              
                                 Nepohybujúci sa cieľ
                              
                              
                                 Pohybujúci sa cieľ
                              
                           
                                 Načasovanie spôsobov výstrahy
                              
                              
                                 Zníženie rýchlosti skúšaného vozidla
                              
                              
                                 Načasovanie spôsobov výstrahy
                              
                              
                                 Zníženie rýchlosti skúšaného vozidla
                              
                              
                                 Cieľová rýchlosť
                              
                           
                                 aspoň 1
                              
                              
                                 aspoň 2
                              
                              
                                 aspoň 1
                              
                              
                                 aspoň 2
                              
                           
                                 (pozri bod 2.4.2.1)
                              
                              
                                 (pozri bod 2.4.2.2)
                              
                              
                                 (pozri bod 2.4.5)
                              
                              
                                 (pozri bod 2.5.2.1)
                              
                              
                                 (pozri bod 2.5.2.2)
                              
                              
                                 (pozri bod 2.5.3)
                              
                              
                                 (pozri bod 2.5.1)
                              
                           
                                 1
                              
                              
                                 M3
                                     (1),
                                 N3 a N2> 8t
                              
                              
                                 najneskôr do 1,4 s pred začiatkom fázy núdzového brzdenia
                              
                              
                                 najneskôr do 0,8 s pred začiatkom fázy núdzového brzdenia
                              
                              
                                 minimálne 20 km/h
                              
                              
                                 najneskôr do 1,4 s pred začiatkom fázy núdzového brzdenia
                              
                              
                                 najneskôr do 0,8 s pred začiatkom fázy núdzového brzdenia
                              
                              
                                 Skúšané vozidlo nesmie naraziť do pohybujúceho sa cieľa
                              
                              
                                 12 ± 2 km/h
                              
                           
                                 2
                              
                              
                                 N2 ≤ 8t (2)
                                     (4)
                                 
                                 ako aj
                                 M2
                                     (2)
                                     (4)
                                 
                              
                              
                                 najneskôr do 0,8 s pred začiatkom fázy núdzového brzdenia
                              
                              
                                 pred začiatkom fázy núdzového brzdenia (3)
                                 
                              
                              
                                 minimálne 10 km/h
                              
                              
                                 najneskôr do 0,8 s pred začiatkom fázy núdzového brzdenia
                              
                              
                                 pred začiatkom fázy núdzového brzdenia (3)
                                 
                              
                              
                                 Skúšané vozidlo nesmie naraziť do pohybujúceho sa cieľa
                              
                              
                                 67 ± 2 km/h (5)
                                 
                              
                           
               
            
         (1)  Na vozidlá kategórie M3 s hydraulickým brzdovým systémom sa vzťahujú požiadavky v zmysle riadku 2.
      
         (2)  Na vozidlá s pneumatickým brzdovým systémom sa vzťahujú požiadavky v zmysle riadku 1.
      
         (3)  Hodnoty stanoví výrobca vozidla v čase typového schvaľovania (pozri prílohu I, časť 2, dodatok, bod 4.4).
      
         (4)  Výrobcovia kategórií vozidiel, na ktoré sa vzťahuje druhý riadok, sa môžu rozhodnúť, že získajú typové schválenie v súlade s hodnotami, ktoré sú špecifikované v prvom riadku; v tomto prípade sa musí preukázať zhoda so všetkými hodnotami uvedenými v prvom riadku.
      
         (5)  Hodnoty pre cieľovú rýchlosť v kolónke H2 sa prehodnotia pred 1. novembrom 2021.“